**a n-a venire**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În mijlocul unui local kitschos

în care zumzăie discuții despre nimic

și se cântă și se filmează cu gândul la onorarii,

etalat ca-ntr-un muzeu al figurilor de ceară,

Dumnezeu doarme fără griji -

oamenii s-au grăbit să-L boteze

după chipul și asemănarea lor.

Și acum, ca-n vremea lui Noe,

mâncau, beau, se însurau și se măritau.

Câteodată mai ieșeau - e adevărat - la aer curat:

la fumat.

Dormi, copilă, dormi în pace, uită-ne.

Destul te vom sui pe golgotele noastre

în mare parte imaginare.

Dormi, pui de om, dormi, minune.

Orbi suntem, stupizi ne facem.

Și, Doamne, Tu dormi

și nimeni nu cade-n genunchi

în fața infinitei Tale reveniri.

Eventual Te trezesc să-și facă poză cu Tine -

iar Tu surâzi:

fie vouă după necredința voastră.